b'\n_START_ARTICLE_\nOrgan\xc5\xb3 donoryst\xc4\x97\n_START_PARAGRAPH_\nOrgan\xc5\xb3 donoryst\xc4\x97\xc2\xa0\xe2\x80\x93 \xc5\xbemogaus organ\xc5\xb3, skirt\xc5\xb3 naudoti \xc5\xbemogui, savanori\xc5\xa1kas ir neatlygintinas davimas . Jei ligoniui reikalinga inksto ar kepen\xc5\xb3 transplantacija, pasaulyje pla\xc4\x8diai praktikuojama gyvoji donoryst\xc4\x97. Gyvajai donorystei nepakanka donoro sutikimo, j\xc4\x85 reglamentuoja \xc4\xafstatymai._NEWLINE_I\xc5\xa1 mirusio \xc5\xbemogaus be jau min\xc4\x97t\xc5\xb3 organ\xc5\xb3 persodinimui taip pat gali b\xc5\xabti paimama \xc5\xa1irdis, plau\xc4\x8diai, kasa, ragenos. Did\xc5\xbeiojoje daugumoje \xc5\xa1ali\xc5\xb3 \xc5\xbemogus laikomas mirusiu, konstatavus smegen\xc5\xb3 mirt\xc4\xaf. Be to, Lietuvos \xc4\xafstatymai draud\xc5\xbeia imti audinius ir organus \xc5\xbemogaus, kuris b\xc5\xabdamas gyvas ra\xc5\xa1tu parei\xc5\xa1k\xc4\x97 nesutikim\xc4\x85, kad po mirties jo audiniai ir organai b\xc5\xabt\xc5\xb3 panaudoti transplantacijai. Jeigu \xc5\xbemogus prie\xc5\xa1 mirt\xc4\xaf savo valios ra\xc5\xa1tu nei\xc5\xa1rei\xc5\xa1k\xc4\x97, atsiklausiama mirusiojo artim\xc5\xb3j\xc5\xb3.\n_START_SECTION_\nIstorija\n_START_PARAGRAPH_\n1954\xc2\xa0m. gruod\xc5\xbeio 23 d. buvo atlikta pirmoji s\xc4\x97kminga inkst\xc5\xb3 transplantacija. Donoras ir recipientas buvo 23 met\xc5\xb3 identi\xc5\xa1ki dvyniai, kuri\xc5\xb3 vienam gr\xc4\x97s\xc4\x97 mirtis nuo greitai progresuojan\xc4\x8dio glomerulonefrito. Recipientas su persodintu inkstu i\xc5\xa1gyveno 8 metus, donoras mir\xc4\x97 daugiau kaip po 56 met\xc5\xb3; vienas i\xc5\xa1 \xc5\xa1i\xc4\x85 transplantacij\xc4\x85 atlikusi\xc5\xb3 chirurg\xc5\xb3\xc2\xa0\xe2\x80\x93 dr. Joseph Edward Murray 1990\xc2\xa0m. gavo Nobelio medicinos premij\xc4\x85. Lietuvoje pirma inkst\xc5\xb3 transplantacija atlikta Vilniuje 1970\xc2\xa0m. vasario 18 d._NEWLINE_Nuo pat s\xc4\x97kming\xc5\xb3 transplantacij\xc5\xb3 istorijos prad\xc5\xbeios susiduriama su donorini\xc5\xb3 organ\xc5\xb3 tr\xc5\xabkumu. Siekiant panaudoti kiek galima daugiau po mirties padovanot\xc5\xb3 organ\xc5\xb3, kuriamos specialios organizacijos, kurios tvarko donor\xc5\xb3 ir recipient\xc5\xb3 duomen\xc5\xb3 registrus ir turi u\xc5\xbetikrinti ne\xc5\xa1ali\xc5\xa1k\xc4\x85 ir pat\xc4\xaf optimaliausi\xc4\x85 recipient\xc5\xb3 parinkim\xc4\x85. Lietuvoje \xc5\xa1ias funkcijas vykdo Nacionalinis transplantacijos biuras._NEWLINE_Iki 2012\xc2\xa0m. pasaulyje buvo transplantuota daugiau kaip pus\xc4\x97 milijono inkst\xc5\xb3, Lietuvoje\xc2\xa0\xe2\x80\x93 apie 1600.\n_START_SECTION_\nOrgan\xc5\xb3 donoryst\xc4\x97s r\xc5\xab\xc5\xa1ys\n_START_PARAGRAPH_\nI\xc5\xa1 principo \xc4\xafstatymai i\xc5\xa1skiria dvi donoryst\xc4\x97s r\xc5\xab\xc5\xa1is: mirusio \xc5\xbemogaus organ\xc5\xb3 donoryst\xc4\x99 ir gyvo \xc5\xbemogaus organ\xc5\xb3 donoryst\xc4\x99. I\xc5\xa1 gyvo \xc5\xbemogaus draud\xc5\xbeiama imti organ\xc5\xb3, jeigu tai labai pablogint\xc5\xb3 jo sveikat\xc4\x85 ar sukelt\xc5\xb3 gr\xc4\x97sm\xc4\x99 gyvybei.\n_START_SECTION_\nGyvoji donoryst\xc4\x97\n_START_PARAGRAPH_\nGyvosios donoryst\xc4\x97s atveju gyvas \xc5\xbemogus dovanoja savo organ\xc4\x85, jo dal\xc4\xaf ar reikalingas l\xc4\x85steles. Tai b\xc5\xabna poriniai organai (pvz., inkstai) arba regeneruojantys organai (pvz., dalis kepen\xc5\xb3)._NEWLINE_Lietuvoje neregeneruojan\xc4\x8dias k\xc5\xabno dalis leid\xc5\xbeiama imti tik i\xc5\xa1 suaugusio giminai\xc4\x8dio arba sutuoktinio. Jungtin\xc4\x97se Amerikos Valstijose ir daugelyje Europos \xc5\xa1ali\xc5\xb3 yra \xc4\xafteisinta ir porin\xc4\x97 donoryst\xc4\x97\xc2\xa0\xe2\x80\x93 t. y., galimyb\xc4\x97 pasikeisti donoriniais organais, kai vienos tarpusavyje nesuderinamos poros donoro organas tinka kitos tarpusavyje nesuderinamos poros recipientui ir analogi\xc5\xa1kas antrosios tarpusavyje nesuderinamos poros organas tinka pirmosios poros recipientui, taip donoru gali b\xc5\xabti draugas ar bendradarbis. Olandijoje galima net anonimin\xc4\x97 donoryst\xc4\x97\xc2\xa0\xe2\x80\x93 galimyb\xc4\x97 anonimi\xc5\xa1kai paaukoti savo organ\xc4\x85. Visgi da\xc5\xbeniausiai gyvaisiais organ\xc5\xb3 donorais b\xc5\xabna artimieji._NEWLINE_Vienas inkstas yra da\xc5\xbeniausiai gyvojo donoro dovanojamas organas. Inksto persodinimas i\xc5\xa1 gyvo ir sveiko donoro turi privalum\xc5\xb3. Tokie transplantatai funkcionuoja ilgiau, jiems da\xc5\xbenai reikia ma\xc5\xbeiau slopinti imunin\xc4\x97 sistem\xc4\x85.\n_START_SECTION_\nDonoryst\xc4\x97 po mirties\n_START_PARAGRAPH_\nOrganai transplantacijai paprastai imami, konstatavus smegen\xc5\xb3 mirt\xc4\xaf. Iki 1968\xc2\xa0m., kai plataus pripa\xc5\xbeinimo sulauk\xc4\x97 Harvardo universitete sukurti smegen\xc5\xb3 mirties nustatymo kriterijai, organ\xc5\xb3 donoryst\xc4\x97s po mirties s\xc4\x85lyga buvo nebeplakanti \xc5\xa1irdis. Nors, pavyzd\xc5\xbeiui, Japonija iki \xc5\xa1iol nepripa\xc5\xbe\xc4\xafsta smegen\xc5\xb3 mirties, ir \xc5\xbemogaus mirt\xc4\xaf konstatuoja pagal \xc5\xa1irdies b\xc5\xabkl\xc4\x99. Lietuvoje \xc5\xbemogaus mirties kriterijus ir konstatavimo tvark\xc4\x85 nustato \xc5\xbdmogaus mirties registravimo ir kritini\xc5\xb3 b\xc5\xabkli\xc5\xb3 \xc4\xafstatymas, kiti teis\xc4\x97s aktai._NEWLINE_Organ\xc5\xb3 donoryst\xc4\x97 paprastai niekaip neriboja ir neapsunkina mirusiojo donoro laidotuvi\xc5\xb3.\n_START_SECTION_\nDonoro kortel\xc4\x97\n_START_PARAGRAPH_\nPritarti donorystei\xc2\xa0\xe2\x80\x93 rei\xc5\xa1kia galimyb\xc4\x99 po mirties tapti organ\xc5\xb3 donoru (ar organai bus panaudoti transplantacijai, bus tiriama po mirties). Tai gali nutarti pats \xc5\xbemogus, pasira\xc5\xa1\xc4\x99s sutikim\xc4\x85 donorystei, tai yra tur\xc4\x97damas donoro kortel\xc4\x99. Tai teisi\xc5\xa1kas patvirtinimas, kad jos tur\xc4\x97tojas savanori\xc5\xa1kai ir neatlygintinai sutinka po savo mirties dovanoti organus ir (ar) audinius transplantacijai. Kortel\xc4\x97 liudija, kad asmuo yra \xc4\xaftrauktas \xc4\xaf \xc5\xbdmogaus audini\xc5\xb3, l\xc4\x85steli\xc5\xb3 ir organ\xc5\xb3 donor\xc5\xb3 bei recipient\xc5\xb3 registr\xc4\x85. Po asmens mirties artimieji bus informuoti apie \xc5\xbemogaus vali\xc4\x85._NEWLINE_Labai svarbu ne tik apsispr\xc4\x99sti pa\xc4\x8diam, bet ir pasikalb\xc4\x97ti apie savo sprendim\xc4\x85 su artimaisiais. Jeigu \xc5\xbemogus n\xc4\x97ra i\xc5\xa1rei\xc5\xa1k\xc4\x99s apsisprendimo d\xc4\x97l organ\xc5\xb3 donoryst\xc4\x97s, d\xc4\x97l mirusio artimojo organ\xc5\xb3 dovanojimo transplantacijai turi apsispr\xc4\x99sti giminai\xc4\x8diai._NEWLINE_Donoro kortel\xc4\x99 gali gauti kiekvienas veiksnus Lietuvos pilietis, ne jaunesnis kaip 18 met\xc5\xb3. Sutikim\xc4\x85 donoro kortelei gauti galima pasira\xc5\xa1yti bet kurioje asmens sveikatos prie\xc5\xbei\xc5\xabros \xc4\xafstaigoje. Taip pat pritarim\xc4\x85 organ\xc5\xb3 donorystei galima i\xc5\xa1reik\xc5\xa1ti atvykus \xc4\xaf Nacionalin\xc4\xaf transplantacijos biur\xc4\x85 prie Sveikatos apsaugos ministerijos, Santari\xc5\xa1ki\xc5\xb3 g. 2, Vilnius. Sutikim\xc4\x85 donoro kortelei gauti galima pasira\xc5\xa1yti ir organizuojam\xc5\xb3 akcij\xc5\xb3 metu, Nacionaliniam transplantacijos biurui dalyvaujant \xc4\xafvairiuose sveikatinimo renginiuose. Biuras bendradarbiauja su visuomenin\xc4\x97mis organizacijomis (\xe2\x80\x9eGyvastis\xe2\x80\x9c, Nacionalin\xc4\x97 donor\xc5\xb3 asociacija), kurios aktyviai skleid\xc5\xbeia informacij\xc4\x85 apie organ\xc5\xb3 donoryst\xc4\x99, organizuoja akcijas, kuri\xc5\xb3 metu pasira\xc5\xa1yti sutikimai donoro kortelei gauti yra siun\xc4\x8diami registruoti \xc4\xaf Nacionalin\xc4\xaf transplantacijos biur\xc4\x85. Jei asmuo \xc4\xafteisino savo pozicij\xc4\x85 d\xc4\x97l donoryst\xc4\x97s, medicininiai duomenys d\xc4\x97l organ\xc5\xb3 tinkamumo transplantacijai bus nustatomi tik po donoro mirties._NEWLINE_Nuo 2014\xc2\xa0m. sutikim\xc4\x85 dovanoti savo organus po mirties galima pasira\xc5\xa1yti ir internetu._NEWLINE_2012\xc2\xa0m. pabaigoje registre buvo u\xc5\xberegistruotos 16 533 donoro kortel\xc4\x97s._NEWLINE_2015\xc2\xa0m. baland\xc5\xbeio 1d. registre buvo u\xc5\xberegistruota 20 839 sutikimai ir 66 nesutikimai dovanoti savo organus po mirties.\n_START_SECTION_\nDonoryst\xc4\x97 ir katalikyb\xc4\x97\n_START_PARAGRAPH_\nKatalik\xc5\xb3 ba\xc5\xbeny\xc4\x8dia pritaria ir skatina neatlygintin\xc4\x85 mirusio \xc5\xbemogaus audini\xc5\xb3 ir (ar) organ\xc5\xb3 dovanojim\xc4\x85 kitam \xc5\xbemogui, kur\xc4\xaf transplantacija gali i\xc5\xa1gelb\xc4\x97ti nuo mirties. Broli\xc5\xa1kos meil\xc4\x97s auka eti\xc5\xa1kai ir moraliai priimtina Vatikanui. Katalikyb\xc4\x97 moko, jog \xc5\xbemogaus k\xc5\xabnas n\xc4\x97ra absoliuti jo nuosavyb\xc4\x97. Tai yra tarsi forma, kuria mes naudojam\xc4\x97s tam tikr\xc4\x85 laik\xc4\x85, kuri mums yra \xe2\x80\x9esuteikta\xe2\x80\x9c auk\xc5\xa1tesni\xc5\xb3 j\xc4\x97g\xc5\xb3. Tad paaukodami organus, kad b\xc5\xabt\xc5\xb3 i\xc5\xa1gelb\xc4\x97ta kito \xc5\xbemogaus gyvyb\xc4\x97, katalikai vykdo Dievo vali\xc4\x85 artimo meil\xc4\x97s darbuose.'